**Oameni buni şi frumoşi**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oameni buni şi frumoşi pleacă-n moarte, pe jos,

Într-un zbor meritat, fără niciun folos,

Oameni sinceri şi buni nu au timp să mai stea

Printre noi, ce trăim parcă altundeva.

Nu-i cunoaştem, nu-i ştim sau îi ştim prea puţin

Şi pământul e gri, cimitirul mai plin,

Îi vedem doar trecând, parcă nici nu au fost,

Amintirea cu ei ne mai ţine-adăpost.

Cu un braţ mai înalt, ca o coamă de munte,

Cineva ne ucide-n stupide-amănunte;

Suntem veşnici deodată, eram veşnici şi ieri,

Suntem victime oarbe şi cerşim graţieri.

Oameni buni şi frumoşi pleacă fără cuvinte,

Lasă-n urmă tăceri şi aduceri aminte,

Oameni sinceri şi blânzi, oameni care iubesc,

Se grăbesc să ajungă-ntr-un loc nelumesc.

Noaptea asta e grea. Fă-ne, Doamne, lumină!

Iar ai smuls dintre noi oameni buni, fără vină,

Noaptea asta e grea şi subit infinită,

Ne condamni să trăim clipa ei chinuită.

Ce păcat pentru voi, nu e loc pe pământ,

Doamne, schimbă, te rog, negrul deznodământ!

Şi ce trist, şi ce gol... Aţi plecat nicăieri.

Doamne, schimbă, te rog, fă din moarte-nvieri!

Până-aproape de voi ar mai fi doar un pas.

Oameni buni şi frumoşi, vă salut, bun rămas...

5-6 iunie 2017, Constanţa

Lui Octavian Bud – in memoriam